Snæfellingar heyja harðar og jafnar rimmur í Dominosdeildinni um þessar mundir , enda keppnin að harðna á báðum endum , liðin að berjast fyrir sætum í úrslitakeppnina og forðast fall . Leikur Snæfells og Keflavíkur var hnífjafn frá upphafi til enda í Hólminum í gær . Heimamenn uppskáru að lokum sigur eftir gríðarlega spennu á lokamínútunum , 79 : 77 . Staðan í deildinni breyttist lítið í þessari umferð , Snæfell er enn í 2. - 3. sæti í þéttum hópi liða við toppinn . Bæði lið fóru varfærnislega af stað og boltinn rataði lítt ofan í körfurnar á fyrstu mínútunum . Jafnt var eftir fyrsta leikhluta , 18:18 . Áfram hélst leikurinn jafn og munurinn aldrei nema örfá stig . Snæfell var fjórum stigum yfir í hálfleik 44 : 40 , eftir að Sigurður Þorvaldsson skoraði þrist á lokasekúndunum . Snæfell byrjaði betur í seinni hálfleiknum , virtist vera að slíta sig frá gestunum með því að skora fjögur fyrstu stigin og komast í átta stiga forystu . En Keflvíkingar voru ekki á því að gefa eftir og enn var jafnt eftir þriðja leikhluta 69 : 69 . Lokakaflinn var síðan í takt við leikinn , hnífjafn . Þegar staðan var 75 : 75 og 49 sekúndur eftir skoraði Ryan Amarosu tvist og úr vítaskoti að auki sem hann fékk . Keflvíkingar skoruðu tvist í næstu sókn og komust nær en síðan einkenndi taugaveiklun leik liðanna þar til Nonni Mæju hirti frákasti eftir geigað skot Craion . Nonni kom boltanum á Jay Threatt sem Valur Orri braut á . Jay setti víti niður og sekúnda lifði á klukkunni . Það var of skammur tími fyrir Keflavík og Snæfell sigraði 79 : 77 í æsispennandi leik . Hjá Snæfelli var Ryan Amoroso stigahæstur með 25 stig , Jay Threatt 18 stig , Jón Ólafur Jónsson 11 , Sigurður Þorvaldsson 9 stig , Pálmi Freyr með 6 , Ólafur Torfason 5 , Hafþór Ingi Gunnarsson 3 og Sveinn Arnar Davíðsson 2 . Hjá Keflavík var Billy Baptist atkvæðamestur með 23 stig og 12 fráköst og Darrel Keith Lewis með 22 stig . Vesturlandsslagur verður í Dominsdeildinni nk. fimmtudagskvöld þegar Skallagrímur og Snæfell mætast í Borgarnesi .